ΓΡΑΠΤΗ ΕΡΩΤΗΣΗ E-0887/00

υποβολή: Bart Staes (Verts/ALE) προς την Επιτροπή

(22 Μαρτίου 2000)

Θέμα: Αξιολόγηση της κρίσης διοξίνης στο Βέλγιο

Η κρίση της διοξίνης που έπληξε το Βέλγιο κατέστησε για άλλη μια φορά σαφές πόσο ευπαθής είναι η τροφική αλυσίδα και ο σχετικός έλεγχος. Μια αξιολόγηση, όπως αυτή που πραγματοποίησε η αποκαλούμενη επιτροπή διοξίνης της Βουλής των Αντιπροσώπων, ενδέχεται να συμβάλει στην εξάλειψη ορισμένων προβλημάτων. Τόσο η Ευρωπαϊκή Ένωση όσο και τα 15 κράτη μέλη της μπορούν να διαδραματίσουν σχετικώς σημαντικό ρόλο.

Στην τελική απόφαση που απαριθμεί 14 σελίδες, η επιτροπή διοξίνης παραπέμπει ενίοτε σε ενέργειες της Ευρωπαϊκής Ένωσης κατά τη διάρκεια της κρίσης διοξίνης στο Βέλγιο. Όσον αφορά την σύσταση των ζωοτροφών και τους ενδεχόμενους φορείς μολύνσεώς τους, η Ευρωπαϊκή Ένωση δεν παρέχει πλήρως αποτελεσματικό κανονιστικό πλαίσιο. Οι κανονισμοί για τηνποχρέωση ειδοποιήσεως των κοινοτικών αρχών δεν επαρκούν. Η Ε Ε όξυνε περαιτέρω τη χαοτική κατάσταση που δημιούργησε η κρίση.

Αναγνωρίζει η Επιτροπή ότι η Ευρωπαϊκή Ένωση δεν παρέχει αρκούντως αποτελεσματικό κανονιστικό πλαίσιο όσον αφορά τα συστατικά των ζωοτροφών και τους ενδεχόμενους φορείς μολύνσεώς τους, όπως επισημαίνει η έκθεση της επιτροπής διοξίνης;

α) Σε περίπτωση αρνητικής απαντήσεως, ποιά επιχειρήματα προβάλει η Επιτροπή προασπιζόμενη την αποτελεσματικότητα του κανονιστικού πλαισίου για τα συστατικά των ζωοτροφών και τους ενδεχόμενους φορείς μολύνσεών τους, έναντι των ισχυρισμών της επιτροπής διοξίνης;

β) Σε περίπτωση καταφατικής απαντήσεως, είναι διατεθειμένη η Επιτροπή να επιφέρει τροποποιήσεις στο κανονιστικό πλαίσιο για τα συστατικά των ζωοτροφών και των ενδεχομένων φορέων μολύνσεώς τους προκειμένου να καταστεί αποτελεσματικότερο;

Απάντηση του κ. Byrne εξ ονόματος της Επιτροπής

(23 Μαΐου 2000)

Το τρέχον κοινοτικό κανονιστικό πλαίσιο για τα τρόφιμα περιλαμβάνει, γενικά, επαρκείς απαιτήσεις όσον αφορά την εγγύηση της ασφάλειας των ζωοτροφών. Η Επιτροπή πληροφορεί τον αξιότιμο βουλευτή ότι έχουν ορισθεί αυστηροί κανόνες για τη διάθεση στην αγορά και τη σήμανση των ζωοτροφών, για την παρουσία ανεπιθύμητων ουσιών και προϊόντων στις ζωοτροφές, για τις συνθήκες που πρέπει να πληρούν οι μονάδες παρασκευής ζωοτροφών και για τους ελέγχους που πρέπει να πραγματοποιούνται για την εγγύηση της ασφάλειας των ζωοτροφών.

Χωρίς αμφιβολία, οι απαιτήσεις αυτές πρέπει να εφαρμόζονται ορθά προκειμένου να είναι αποτελεσματικές και η νομοθεσία, αν δεν εφαρμοστεί σωστά, δεν μπορεί να προλαμβάνει όλα τα περιστατικά ή τις παράνομες δραστηριότητες που θίγουν την ασφάλεια των ζωοτροφών και της διατροφικής αλυσίδας. Η έλλειψη εσωτερικών ελέγχων (καλές πρακτικές κατά την παρασκευή, ίδιοι έλεγχοι, σχέδια έκτακτης ανάγκης) και η έλλειψη μηχανισμών ανίχνευσης επιτρέπουν την ανάπτυξη μολύνσεων και την εξάπλωσή τους σε ολόκληρη τη διατροφική αλυσίδα. Για τον λόγο αυτό, είναι αναγκαίο να ορισθούν οι δέουσες απαιτήσεις και έλεγχοι που θα επιτρέπουν τον έγκαιρο εντοπισμό των προβλημάτων και την ταχεία δράση αποκατάστασής τους. Έχει καταστεί σαφές ότι η βιομηχανία παρασκευής και προμήθειας ζωοτροφών πρέπει ναπόκειται σε αυστηρότερες απαιτήσεις και ελέγχους, συμπεριλαμβανομένης της επίσημης αναγνώρισης όλων των μονάδων παραγωγής ζωοτροφών. Επίσης, οι διατάξεις σχετικά με τους επίσημους ελέγχους σε εθνικό και κοινοτικό επίπεδο, οι απαιτήσεις όσον αφορά τις τροφές που μπορούν να χρησιμοποιούνται για τη διατροφή των ζώων, τα όρια και οι έλεγχοι για ανεπιθύμητες ουσίες πρέπει να ενισχυθούν.

Επί του παρόντος εξετάζεται αυτός ο μη πλήρης κατάλογος δυνατοτήτων βελτίωσης του τρέχοντος κανονιστικού πλαισίου. Η εξέτασή του εντάσσεται στην παρακολούθηση του λευκού βιβλίου για την ασφάλεια των τροφίμων(1).

(1) COM(1999)719 τελικό.